Melsvas girių kraštas
Lūšnos kiauru stogu,
     nuolat švilpia vėjas.
     O juoduos arimuos
     vargas duoną sėja.

     Melsvas girių kraštas,
     pušys vargą gaudžia.
     Žalios eglės mini
     vargšų dalį graudžią.

     Aidi liūdnos dainos,
     skelbia vargą juodą.
     Ponai darbo brolius
     perka ir parduoda.

     Gali šilas ūžti,
     paukščiai giesmes pinti, –
     gali juodas vargas
     brolius nukankinti.

     Varganoj lūšnelėj
     ramią tylią naktį
     širdys netikėtai
     vėtromis ims plakti.

Jakubėnas Kazys
Eilėraščiai